b'\n_START_ARTICLE_\nVinska kislina\n_START_SECTION_\nDerivati\n_START_PARAGRAPH_\nPomembni derivati vinske kisline so njene soli kalijev bitartrat, kalijev natrijev tatrtrat (Rochellska sol), bi je blago odvajalo, in antimonov kalijev tartrat, ki je mo\xc4\x8dan emetik. Diizopropil tartrat se uporablja kot katalizator v asimetri\xc4\x8dnih sintezah._NEWLINE_Vinska kislina je mi\xc5\xa1i\xc4\x8dni toksin, ki inhibira nastajanje jabol\xc4\x8dne kisline in pri visokih vsebnostih povzro\xc4\x8di paralizo in smrt. LD\xe2\x82\x85\xe2\x82\x80 za \xc4\x8dloveka je ~7,5 g/kg, za kunca ~5,3 g/kg in mi\xc5\xa1 ~4,4 g/kg. Smrtna doza za 70 kg te\xc5\xbekega \xc4\x8dloveka je torej ve\xc4\x8d kot 500 g, zato se lahko brez nevarnosti dodaja \xc5\xbeivilom, predvsem sla\xc5\xa1\xc4\x8dicam s kislim okusom. Vinska kislina je hkrati tudi antioksidant (E334), tartrati pa slu\xc5\xbeijo kot antioksidanti ali emulgatorji._NEWLINE_Suspenzija kalivevega tartrata v vodi je dobro \xc4\x8distilno sredstvo za bakrene predmete, ker raztaplja prevleko iz bakrovega(II) oksida. Nastali bakrov kompleks je dobro topen v vodi.\n_START_SECTION_\nVinska kislina v vinu\n_START_PARAGRAPH_\nVinska kislina se lahko v obliki drobnih kristalov vinskega kamna (kalijev bitartrat) izlo\xc4\x8da na zama\xc5\xa1kih ali dnu vinskih steklenic. Kristali niso nevarni, \xc4\x8deprav mnogi mislijo, da so zdrobljeno steklo. V mnogih primerih niso za\xc5\xbeeleni, ker lahko spremenijo profil vina. Vinski kamen se izlo\xc4\x8da tudi v sodih, v katerih zori vino in je bil kot tak dolgo \xc4\x8dasa pomemben industrijski vir vinske kisline._NEWLINE_Vinska kislina igra pomembno vlogo pri alkoholnem vrenju mo\xc5\xa1ta, ker zni\xc5\xbeuje njegov pH do te mere, da se mnoge \xc5\xa1kodljive bakterije ne morejo razvijati. Skupaj s citronsko in jabol\xc4\x8dno kislino daje vinu kisel okus.\n_START_SECTION_\nUporaba\n_START_PARAGRAPH_\nVinska kislina in njeni derivati se na \xc5\xa1iroko uporabljajo v farmacevtskih proizvodih, na primer v \xc5\xa1ume\xc4\x8dih tabletah, in skupaj s citronsko kislino kot sredstvo za izbolj\xc5\xa1anje okusa peroralnih zdravil. Kalijevi antimonovi derivati so emetiki, v majhnih koli\xc4\x8dinah pa se dodajajo sirupom za ka\xc5\xa1elj kot sredstvo za izka\xc5\xa1ljevanje._NEWLINE_Vinska kislina je uporabna tudi v industriji. S kovinskimi ioni, na primer s kalcijem in magnezijem, tvori komplekse, zato se v poljedelstvu uporablja kot sredstvo za kompleksiranje mikroelementov v umetnih gnojilih in v industriji kot sredstvo za \xc4\x8di\xc5\xa1\xc4\x8denje povr\xc5\xa1in aluminija, bakra in \xc5\xbeeleza in zlitin teh kovin.'